# Younoussa Bamana

Younoussa Bamana (Kani-Kéli (Mayotte), 1 d'abril del 1935 - Mamoudzou, 22 de juny del 2007) va ser un polític francès.

## Biografia

Descendent de propietaris agrícoles, cresqué en el si d'una família nombrosa. Estudià primer a Dzaoudzi, capital administrativa de l'illa, i posteriorment ho feu al liceu Gallieni de Madagascar.
D'ofici professor, entrà en política als 22 anys, en ser elegit diputat de les Comores el 1957, i presidí el consell de la circumscripció de Mayotte, quan l'illa formava part del territoire des Comores, una divisió administrativa francesa d'ultramar. Fou empresonat el 1973, fins que la pressió popular n'aconseguí l'alliberament. Ferm defensor de la vinculació amb França, el 21 de juliol del 1975, poc abans de la declaració d'independència de les tres altres illes de l'arxipèlag, va ser nomenat prefecte de Mayotte pel consell de circumscripció. En aquesta qualitat gestionà la continuïtat dels serveis públics i feu front, entre altres problemes, a un desabastiment de segells de correus. Presidí el Consell General de Mayotte des del 6 d'abril del 1977 fins al març del 2004, amb un breu parèntesi el març-abril del 1991.
Va ser elegit diputat a l'Assemblea Nacional francesa per a la legislatura 1977-1978, i fou reelegit a la següent. Segué a la Cambra del 13 de març del 1977 al 22 de maig del 1981. El 2004 es presentà a les eleccions pel senat francès, però fou batut per Adrien Giraud.
Hom el distingí amb l'emissió d'un segell de correus amb la seva efígie el 23 de juny del 2008. Té un carrer dedicat a Bandraboua, un estadi a Chiconi i, des del 2010, el liceu Younoussa-Bamana de Mamoudzou en porta el nom, en homenatge. El 2014 es va inaugurar públicament el seu mausoleu.

## Referències

* ↑ «Fitxa, al web de l'Assemblea Nacional» (en francès). [Consulta: 1r desembre 2015].
* 1 2 «Biografia de Bamana, al web del Consell Departamental» (en francès). Arxivat de l'original el 2015-12-08. [Consulta: 1r desembre 2015].
* 1 2 «"Younoussa Bamana, récit de vie à Orouvéni", ressenya de l'entrevista que li feu Alexandre Rosada al programa radiofònic "Regards" del "Réseau France Outre-Mer"» (en francès). Arxivat de l'original el 2006-01-12. [Consulta: 1r desembre 2015].
* ↑ «Philatélie. Mayotte depuis 1975» (en francès). [Consulta: 1r desembre 2015].
* ↑ «Imatge i dades tècniques del segell dedicat a Bamana» (en francès). Arxivat de l'original el 2014-05-26. [Consulta: 1r desembre 2015].
* ↑ «FItxa del liceu Younoussa-Bamana al web del govern francès» (en francès). [Consulta: 1r desembre 2015].
* ↑ Perzo-Lafond, Anne «Le préfet inaugure le mausolée Younoussa Bamana à Kani Be». Le Journal de Mayotte, 13-12-2014. Arxivat de l'original el 2015-12-08 [Consulta: 2 desembre 2015]. Arxivat 2015-12-08 a Wayback Machine.

## Bibliografia

* Recueil des discours, allocutions et interventions diverses de M. Younoussa Bamana, président du Conseil général et députeé de Mayotte, 1977-1980. Mayotte: s.n., 1981.
* Bamana, Zaïdou. Younoussa Bamana, le choix du refus. Mayotte et l'indépendance des Comores. Mayotte: Meso Éd., 2008. ISBN 9782952870306.

## Enllaços externs

* Fitxa a l'Assemblea Nacional 5a. legislatura de la 5a. República (francès)
* Fitxa a l'Assemblea Nacional 6a. legislatura de la 5a. República (francès)
* Documental sobre Bamana (francès)